b'\n_START_ARTICLE_\nKadonneiden miesten mets\xc3\xa4\n_START_SECTION_\nJuoni\n_START_PARAGRAPH_\nKadonneiden miesten mets\xc3\xa4 kertoo nelj\xc3\xa4st\xc3\xa4 miehest\xc3\xa4: Poliisimestarista, First Haroldista, Anders Eriksonista ja Torpparista, jotka p\xc3\xa4\xc3\xa4tyv\xc3\xa4t eri syist\xc3\xa4 vanhaan ty\xc3\xb6siirtolaan._NEWLINE_Idea katoamiseen tulee Poliisimestarilta (oikealta nimelt\xc3\xa4\xc3\xa4n Nalle Lindgren), joka on menett\xc3\xa4nyt lopullisesti luottamuksensa virkavaltaan. H\xc3\xa4n on l\xc3\xb6yt\xc3\xa4nyt vanhan hyl\xc3\xa4tyn ty\xc3\xb6siirtolan, joka on poistettu k\xc3\xa4yt\xc3\xb6st\xc3\xa4 jo aikoja sitten, mutta jonka olemassaolo on hukkunut byrokratian rattaisiin. Poliisimestarilla on ty\xc3\xb6siirtolan suhteen suunnitelma, jonka tarkoituksena on paljastaa virkavallan lev\xc3\xa4per\xc3\xa4isyys. H\xc3\xa4n p\xc3\xa4\xc3\xa4tt\xc3\xa4\xc3\xa4 itsekin kadota, sill\xc3\xa4 uskoo poliisia kaivattavan, toisin kuin ty\xc3\xb6siirtolaa. H\xc3\xa4n aikoo k\xc3\xa4tkeyty\xc3\xa4 ty\xc3\xb6siirtolaan ja odottaa kunnes h\xc3\xa4net l\xc3\xb6ydet\xc3\xa4\xc3\xa4n sielt\xc3\xa4._NEWLINE_Erik Svensson on raveissa paljon aikaa viett\xc3\xa4v\xc3\xa4 ruotsalainen mies. H\xc3\xa4n on j\xc3\xa4\xc3\xa4nyt 1950-luvulla tullissa kiinni muutaman pornokuvan hallussapidon vuoksi, mink\xc3\xa4 vuoksi h\xc3\xa4nt\xc3\xa4 ep\xc3\xa4ill\xc3\xa4\xc3\xa4n aina, kun tulee ilmi jokin pieni siveellisyysrikos. Raviradalla Svensson antaa Poliisimestarille ravivinkin First Harold -nimiseen hevoseen, joka voittaa. Miehet huomaavat molemmat olevansa huolissaan ruotsalaisen yhteiskunnan tilasta ja heist\xc3\xa4 tulee yst\xc3\xa4vi\xc3\xa4. Poliisimestari alkaa nimitt\xc3\xa4\xc3\xa4 Svenssonia First Haroldiksi voittajahevosen mukaan ja he l\xc3\xa4htev\xc3\xa4t yhdess\xc3\xa4 ty\xc3\xb6siirtolaan._NEWLINE_Kirjan kertoja on kolmantena ty\xc3\xb6siirtolaan p\xc3\xa4\xc3\xa4tyv\xc3\xa4 32-vuotias Anders Erikson. Eriksonilla on ollut ongelmia vaimonsa kanssa, ja he ovat p\xc3\xa4\xc3\xa4tt\xc3\xa4neet viett\xc3\xa4\xc3\xa4 kes\xc3\xa4n erossa toisistaan. Erikson ei ole koskaan n\xc3\xa4hnyt is\xc3\xa4\xc3\xa4ns\xc3\xa4, mutta h\xc3\xa4n kuulee j\xc3\xa4\xc3\xa4kiekko-ottelussa tapaamaltaan miehelt\xc3\xa4, ett\xc3\xa4 h\xc3\xa4n ja Andersin is\xc3\xa4 olivat k\xc3\xa4rsim\xc3\xa4ss\xc3\xa4 rattijuopumusrangaistustaan ty\xc3\xb6siirtolassa. Erikson l\xc3\xa4htee etsim\xc3\xa4\xc3\xa4n ty\xc3\xb6siirtolaa ja l\xc3\xb6yt\xc3\xa4\xc3\xa4 sielt\xc3\xa4 First Haroldin ja Poliisimestarin._NEWLINE_Torppari eli Torkell Petterson on nuori biologisten tieteiden opiskelija, jotka tutkii ty\xc3\xb6siirtolan vieress\xc3\xa4 olevan Kiuruj\xc3\xa4rven happamuutta ja suunnittelee pamflettia Ruotsin yhteiskunnan tilasta. H\xc3\xa4n asuu teltassa toisella puolella j\xc3\xa4rve\xc3\xa4, mutta muuttaa ty\xc3\xb6siirtolaan siell\xc3\xa4 asuvien kolmen kutsusta._NEWLINE_Lopulta k\xc3\xa4y niin, ettei kukaan n\xc3\xa4yt\xc3\xa4 etsiv\xc3\xa4n kadonnutta poliisia. Miehet p\xc3\xa4\xc3\xa4tyv\xc3\xa4t yhdess\xc3\xa4 pohtimaan ruotsalaisen yhteiskunnan ongelmia ja niiden ratkaisuja.\n_START_SECTION_\nKirjan henkil\xc3\xb6t muissa romaaneissa\n_START_PARAGRAPH_\nFirst Harold on p\xc3\xa4\xc3\xa4henkil\xc3\xb6 my\xc3\xb6s Mankellin vuonna 1980 ilmestyneess\xc3\xa4 romaanissa D\xc3\xb6dsbrickan. Anders Erikson on toinen p\xc3\xa4\xc3\xa4henkil\xc3\xb6ist\xc3\xa4 vuonna 1981 ilmestyneess\xc3\xa4 j\xc3\xa4nnitysromaanissa En seglares d\xc3\xb6d. Kirjoja ei ole suomennettu.'